F’nofsilejl tintemm il-kampanja għall-elezzjoni tal-Parlament Ewropew tas-Sibt li ġej, bil-pariti politiċi bħalissa qed jorganizzaw l-aħħar attivitajiet tagħhom. Minkejja li l-votazzjoni se ssir is-Sibt, il-lum ivvutaw il-pazjenti li jinsabu rikoverati fl-isptarijiet ta’ Għawdex, Mater Dei, Monte Karmeli u Karin Grech. Il-votazzjoni għall-Parlament Ewropew bdiet ukoll fi tnejn mit-28 pajjiż-membru tal-Unjoni Ewropea; l-Olanda u l-Ingilterra. Intant, kelliem għall-Kummissjoni Elettorali qal li sas-2 p.m. kien għad fadal mal-20,000 vot x’jinġabru. Fl-elezzjoni ta’ ħames snin ilu, baqgħu ma nġabrux ftit inqas minn 16,000 vot. Dawk li għadhom ma ġabrux id-dokument tal-votazzjoni, għandhom ċans jiġbruħ sa nofsillejl mill-uffiċċju tal-Kummissjoni Elettorali f’Evans Building, il-Belt. tvm.com.mt se jkun qed iwasslilkom l-aħħar informazzjoni dwar l-elezzjoni tal-Parlament Ewropew. L-istess se jagħmlu l-istazzjonijiet tat-televiżjoni u r-radju tal-PBS. Nhar is-Sibt, mis-7.00 a.m. ‘il quddiem; aħbarijiet, aġġornamenti u kollegamenti mill-postijiet tal-votazzjoni. L-għada, il-Ħadd 25 ta’ Mejju, aggornamenti u l-bulettini tal-aħbarijiet skont l-iskeda kif ukoll programmi specjali ta’ analiżi bejn id-9.00 a.m. u l-10.30 a.m. u minn 12.00 p.m. ‘il quddiem b’kollegamenti diretti maċ-Ċentru tal-Għadd tal-Voti fin-Naxxar.